Hylätyt pyörät siivotaan taas keskustasta – oman pyörän ehtii vielä pelastaa

Tiistaina kuvataan, viikon päästä laputetaan ja siitä viikon päästä korjataan pois.

Kaupungilta kerätään vuosittain hyväkuntoisiakin pyöriä, jotka vaikuttavat hylätyiltä. Risto Aalto

Eeva Salminen

Hylätyt pyörät kerätään jälleen pois keskustan pyöräparkeista. Siivousurakka alkaa tiistaina 7. marraskuuta, joten sitä ennen kannattaa viedä laputettu pyörä pois jos sitä mielii vielä käyttää.

Pyöräparkkien ajokit kuvataan tiistaina 24. lokakuuta. Seuraavana tiistaina eli 31. lokakuuta hylätyiksi epäiltyihin pyöriin kiinnitetään uhkaavista poistotoimista kertovat tiedotteet. Tämän jälkeen pyörän omistajalla on siis viikko aikaa siirtää pyörä parkista kotivarastoon.

Jos huomaa oman käyttöpyöränsä hävinneen siivousoperaation aikoihin keskustan pyöräparkista, sitä voi maanantaista 13. marraskuuta alkaen tiedustella Sovatekiltä Sorastajantie 4:ssä.

Kaupunki muistuttaa, että julkiset polkupyöräparkit on tarkoitettu vain pyörien lyhytaikaiseen pysäköintiin, ei säilytykseen. Aiempien vuosien siivousoperaatioissa keskustan pyöräparkeista on kerätty pois kymmeniä hylkypyöriä, joita ei ole aikoihin liikutettu.

Siivouksella saadaan tilaa pyöräparkkeja aktiivisesti käyttävien kaupunkilaisten pyörille. Samalla esimerkiksi ilkivaltaisesti rikotut pyörät saadaan siivottua pois kaupunkia rumentamasta ja pyöräparkkien käyttöä hankaloittamasta.

Siivousoperaatiossa käydään läpi kaupungin ylläpitämät pyöräparkit kävelykeskustassa, Kauppakadulla, Kilpisenkadulla, Yliopistonkadulla, Vapaudenkadulla, Harjukadulla ja Lyseonkadulla.

Hylättyjä pyöriä siivotaan myös Kirkkopuistosta, Matkakeskukselta, vanhalta rautatieasemalta, Asema-aukiolta ja Lutakon satamakahvilan luota.